Geen inentings vir medici in weermagDeur Elsabe Brits, GroundUp Pres. Cyril Ramaphosa kry die Covid-19-inenting. (Foto: Siyabulela Duda/ GCIS) Geen gesondheidswerkers in die Suid-Afrikaanse Nasionale Weermag (SANW) het al inentings teen Covid-19 ontvang sedert die regering se entstofplan in Februarie afgeskop het nie. In ŉ dokument gedateer 17 Maart wat GroundUp gesien het, rig ŉ militêre gesondheidswerker ŉ formele versoek om by die regering se Sisonke-inentingsprogram ingesluit te word. Die persoon wat die versoek rig, is in direkte kontak met Covid-19-pasiënte. Die versoek is afgekeur deur ŉ senior persoon in die weermag en dit word vermeld dat geen militêre mediese beampte buite die departement van verdediging vir ŉ inenting mag gaan nie. Die Suid-Afrikaanse nasionale verdedigingsvakbond (Sandu) het vroeër die maand met regstappe gedreig sou gesondheidswerkers in die weermag nie teen 8 Maart by die inentingsprogram ingesluit word nie. Die vakbond eis nou dat die geneesheer-generaal van die weermag bedank. Die Suid-Afrikaanse mediese vereniging (Sama) het ook verskeie navrae ontvang oor Covid-19-entstowwe vir gesondheidswerkers in die Suid-Afrikaanse militêre gesondheidsdiens. Lt.genl. Zola Dabula, geneesheer-generaal van die weermag, het Sama egter verseker dat alle gesondheidspersoneel verbonde aan die SANW teen middel Maart deur die weermag se gesondheidsdiens ingeënt sou word. Dié inentings sou by goedgekeurde persele plaasvind, wat kwansuis aan die begin van Maart deur die geneesheer-generaal goedgekeur sou word. Weermaglede word ontplooi om die verspreiding van Covid-19 te help verminder. (Foto: Kopano Tlape/GCIS) Gevolglik het die vakbond sy dreigement oor regstappe teruggetrek. Adv. Pikkie Greeff, nasionale sekretaris van Sandu, het gesê die vakbond sal ŉ dringende hofaansoek bring indien inentings nie binnekort begin nie. “Militêre owerhede stel hul eie troepe in gevaar deur te versuim om hul gesondheidswerkers in te ent. Dit kom neer op ŉ kriminele oortreding,” het Greeff gesê. Sandu se regsverteenwoordigers het reeds op 19 Maart aan die minister van verdediging, asook die hoof van die SANW, geskryf om te sê dat Dabula se ondernemings aan die begin van die maand nog nie gerealiseer het nie en daarop aangedring dat die inenting van militêre gesondheidswerkers so vinnig moontlik begin. “Indien daar geen antwoord op dié skrywe is nie, sal die vakbond die hooggeregshof op ŉ dringende grondslag nader,” het Greeff gesê. Luidens ŉ dokument wat op 23 Februarie opgestel is, beplan die weermag om die inenting van sy personeel self te behartig. Hoe dit gedoen gaan word en watter entstof gebruik gaan word, is egter nie duidelik nie. Die weermag het nie ten tye van publikasie op navrae gereageer nie. Dié berig het oorspronklik op GroundUp verskyn. Lees die oorspronklike berig hier.